ธ.ก.ส. ออกมาตรการช่วยเหลือฉุกเฉิน พร้อมเร่งฟื้นฟูและขยายเวลาชำระหนี้แก่เกษตรกรผู้ประสบภัยจากพายุปาบึก
ธนาคารเพื่อการเกษตรและสหกรณ์เพื่อการเกษตร ออกมาตรการช่วยเหลือฉุกเฉิน พร้อมเร่งฟื้นฟูและขยายเวลาชำระหนี้แก่เกษตรกรผู้ประสบภัยจากพายุปาบึก นายสมเกียรติ์ กิมาวหา ผู้ช่วยผู้จัดการธนาคารเพื่อการเกษตรและสหกรณ์การเกษตร หรือ ธ.ก.ส. ในฐานะ โฆษก ธ.ก.ส. กล่าวว่า ธ.ก.ส. ออกมาตรการ 3 ระดับเพื่อให้ความช่วยเหลือฟื้นฟูเกษตรกรที่เป็นลูกค้าหลังประสบภัยจากอิทธิพลพายุปาบึก โดยระดับแรก กรณีฉุกเฉินเร่งด่วน จัดหาถุงยังชีพ พร้อมสนับสนุนศูนย์อพยพหรือจุดรวมพลต่างๆ เพื่อสำรองอาหาร น้ำดื่ม บริการสุขาเคลื่อนที่ เต็นท์สนาม ส่วนมาตรการระดับที่ 2 หลังจากสถานการณ์คลี่คลาย จะจัดส่งพนักงานลงพื้นที่สำรวจความเสียหายและให้ความช่วยเหลือ โดยให้เงินทุนสมทบสร้างบ้านหลังใหม่รายละ 2 หมื่นบาท ขณะที่การซ่อมแซมทรัพย์สินหรือของใช้จำเป็น รายละไม่เกิน 2 พันบาท รวมถึงซ่อมแซมเครื่องจักรกลการเกษตร จะบูรณาการส่วนราชการเข้าไปช่วยซ่อม สร้าง เสริม มีงบสนับสนุนรายละไม่เกิน 2 พันบาท และมาตรการระดับที่ 3 ช่วยเหลือด้านหนี้สินเกษตรกรหรือลูกค้า กรณีไร่นาหรือผลผลิตได้รับความเสียหาย ให้เจ้าหน้าที่ประเมินหากมีผลกระทบต่อรายได้ร้อยละ 50 จะพิจารณาช่วยเหลือปรับโครงสร้างขยายเวลาการชำระหนี้ ตลอดจนพิจารณาให้สินเชื่อฟื้นฟูการประกอบอาชีพเป็นกรณีพิเศษต่อไป ย้ำเกษตรกรที่เป็นลูกค้า ธ.ก.ส. จะได้รับการช่วยเหลือตามมาตรการดังกล่าว รวมถึงการให้สินเชื่อฟื้นฟูหลังน้ำลด ส่วนเกษตรกรทั่วไป จะช่วยเหลือเยียวยาตามหลักเกณฑ์ พร้อมกันนี้ ธ.ก.ส. ยังมีกองทุนช่วยเหลือผู้ประสบภัยพิบัติธรรมชาติ ซึ่งลูกค้า หรือเกษตรกรทั่วไปจะสามารถใช้งบจากกองทุนนี้เพื่อบรรเทาความเดือดร้อนได้ สำหรับการประเมินมูลค่าความเสียหาย รวมถึงยอดเกษตรกรที่ ธ.ก.ส. ต้องเข้าไปให้การเยียวยาช่วยเหลือจากเหตุภัยพิบัตินั้น ขณะนี้ยังไม่สามารถประเมินได้ว่าเป็นลูกค้าของ ธ.ก.ส. และประชาชนจำนวนเท่าใด คงต้องใช้เวลา รวมถึงการพิจารณาหลักเกณฑ์ผู้ได้รับผลกระทบร้อยละ 50 ต้องใช้ตัวชี้วัดจากหน่วยงานที่เกี่ยวข้อง เพื่อนำมาประเมินให้เกิดความสอดคล้องและเป็นไปในทิศทางเดียวกัน ก่อนนำมาเสนอขออนุมัติให้การช่วยเหลือผู้ได้รับผลกระทบแต่ละราย